text: Det danske luftrum åbnet igen
  22 april 2010 kl. 06.31
  Restriktionerne for flyvning i dansk luftrum er ophævet fra klokken 8.00 torsdag, og al flyvning er tilladt.
  Det oplyser den statslige lufttrafiktjeneste, Naviair.
  Tidligere forlød det ellers, at dele af luftrummet ville blive lukket ned fra torsdag formiddag.
  Denne melding ville have betydet, at lufthavnene i Aalborg og Århus skulle have været lukket. Men med ophævningen af restriktionerne kan de to provinslufthavne altså fortsætte med at holde åben.
  Naviair oplyser dog, at hvis koncentrationen af aske i dansk luftrum vokser til et højt niveau igen, vil der blive indført nye restriktioner for flyvning.
  Flyvning i områder med lettere forekomster af vulkanaske forudsætter dog, at flyselskaberne har godkendelse fra Statens Luftfartsvæsen og følger de nye procedurer.
  Naviair kommer med næste opdatering torsdag formiddag.
  